Solskinnsdag i vente: – Finn deg en plass i solveggen
Du leste riktig. Våren kommer snikende, og meteorologen spår en strålende fredag for østlige deler av landet.  – Det er grunn til optimisme.  Gladmeldingen kommer fra Per Egil Haga, statsmeteorolog i Meteorologisk institutt.  Allerede for noen dager siden meldte Meteorologisk institutt om en mild inngang på påskeuken i Sør-Norge, men preget av skiftende skydekke og mulighet for sol på palmesøndag.  Men – tilbringer du helgen øst i landet ber Haga deg nå om å sikre følgende, spesielt for kommende fredag:  – Solkrem og solbriller, det må du huske på.  Kan bli over ti varmegrader På fredag utvikler det seg nemlig et kraftig høytrykk som har med seg mildluft, forklarer meteorologen. Og for de som ikke kan meteorolog-språk oversetter Haga dette med:  – Det blir en særlig vårdag utover fredagen.  – En del sol og høye temperaturer, fortsetter han.  Se hvordan skydekket forventes å lette utover fredagen: Befinner du deg i Oslo kan du forvente deg temperaturer som bikker ti varmegrader, ifølge meteorologen. Prognosene er gode for hele fredag og lørdag formiddag.  Men det gjelder å nyte - for allerede utover lørdag vil skyene returnere og temperaturen synke.   Det samme gjelder for dem som har tenkt seg til fjells allerede fredag.  – Det ser ut til å bli brukbare forhold også i fjellet nå til helgen. Det blir best på Hallingdalsfjellene, øst i Telemark og deler av Dovrefjell.  Ruskevær i vest Beveger vi oss vestover, ser det derimot stikk motsatt ut. Der vil helgedagene preges av bygevær. Haga forteller at det kan komme opp mot 50 mm nedbør på fredag.  – Vest får bygevær og er ikke så heldige, spesielt på fredagen. Det blir et godt påfyll med snø i høyden og ganske vått lavere.  Heller ikke nord i landet er det godt vær i vente, med lavtrykksaktivitet som kommer til å gi gråvær. Der forventes det regn på kysten og snø i de indre strøkene, ifølge meteorologen.  – Det er vi som får dette godværet, sier Haga, som selv sitter i Oslo.  Men så tilbake til solkremen – meteorolog Haga understreker nok en gang hvor viktig det er – spesielt for de som skal kaste seg ut i skisporet. – Nå har vi kommet langt ut i marsmåned, og hvis vi skal gå på hvite snøflater blir det en refleksjon. Vi må huske å beskytte huden.  Er du usikker på hvordan du skal beskytte deg mot solen? Under finner du noen enkle kjøreregler fra Folkehelseinstituttet: Er du heldig og skal tilbringe helgen i deler av landet som får sol, så kan det være en god idé å finne seg et lunt sted å slå seg ned:  – Når solen kommer hjelper det veldig på. Finn deg en plass i solveggen, foreslår meteorolog Haga. Han minner samtidig om at det er vårjevndøgn på onsdag, som vil føre til at solen kommer høyt på himmelen.  PS: Husk å stille klokken én time frem natt til søndag. Dette gjøres alltid rett etter vårjevndøgn, og skal i år gjøres natt til 31. mars. 
Meteorologisk institutt spår solskinnshelg i østlige deler av landet, med temperaturer på over ti varmegrader i Oslo Solkrem og solbriller anbefales, spesielt for de som skal på ski Vest og nord er ikke like heldige, og får bygevær Vårjevndøgnet betyr at solen vil være høy på himmelen fremover